Aftari röð frá vinstri : Kristján Thorberg , Garðstöðum , Hlöðver Johnsen , Suðurgarði , Gestur Auðunsson , Sólheimum , Jóhann Kristjánsson , Skipholti , Pétur Sigurðsson , Pétur Guðbjartsson , Brimhólabraut . - Fremri röð frá vinstri : Guðjón Jónsson , Vinaminni , Ármann Bjarnason , Hásteinsvegi , Sigurbjörn Ásbjörnsson , matreiðslukennari , Ögmundur Sigurðsson , Landakoti og Vigfús Guðmundsson , Vallartúni . Matreiðslukennari var hr. Sigurbjörn Ásbjörnsson frá Reykjavík . Starfið hófst daglega kl. 9 að morgni . Voru þá tveir nemendur saman látnir kveikja upp eld og laga morgunverð , sem oftast var hafragrautur með mjólk og smurðu brauði . - Kl. 9 , eða að loknum morgunverði , tóku allir nemendur til starfa . Var þá skipt með þeim verkum . Sumir undirbjuggu miðdegisverðinn . Aðrir ræstu híbýlin eða undirbjuggu bökun . Nemendur matsveinanámskeiðsins lærðu að búa til 27 sjálfstæða miðdegisrétti úr algengum matarefnum . Færri súpur og grauta . Til miðdegisverðar voru ýmist kjöt - , fisk - eða síldarréttir ; kálréttir einnig stöku sinnum . Úr kryddsíld lærðu piltarnir að búa til þrjá rétti og fjóra rétti úr nýrri síld . Einnig álegg úr salt - og kryddsíld . Áherzla var lögð á að kenna að matreiða úrgangsfisk , svo sem karfa , ufsa og tindabykkju . Til kvöldverðar voru oftast notaðir afgangar frá miðdegisverði , lagaðir og breyttir . Þannig lærðu nemendur nýtni og sparsemi . Þeir lærðu að baka öll algeng brauð , pönnukökur , kleinur , klatta úr graut o.fl. þvílíkt . Einnig brenndu nemendur sjálfir það kaffi , sem þeir notuðu . Daglegu starfi lauk kl. 7 að kvöldi . Hreinlætisföt sín , dúka og þurrkur þvoðu nemendur sjálfir . Mikil áherzla var lögð á hreinlæti um allt , stundvísi , sparsemi og nýtni , en þó gott fæði . Öll umrædd störf fóru fram undir handleiðslu matreiðslukennarans . Nemendur sýndu mikinn áhuga og mikla skyldurækni í starfinu . Meiri hluta námstímans kenndi undirritaður sveinunum íslenzku 2 stundir , reikning 3 st. og bókfærslu 1 st. á viku . Bókfærslukennslan miðaði að því , að sveinarnir gætu fært heimilisdagbók og fylgzt með tekjum og gjöldum síns eigin heimilis . Jafnframt lærðu þeir að færa dagbók um matarkaup á útilegubát , svo að þeir mættu m.a. vera því vaxnir að gera sjálfum sér og öðrum grein fyrir því , til hvers fæðispeningarnir hefðu farið . Nemendur greiddu sjálfir fæðisreikning sinn og fæddu kennarann . Skólagjald var ekkert . Kaup kennarans , tímakennsla og húsnæði nemur samtals kr. 720,00 . Bæjarsjóður Vestmannaeyja leggur fram kr. 450,00 upp í þann kostnað ( þar af voru teknar kr. 350,00 af rekstrarfé gagnfræðaskólans ) . Fiskifélag Íslands greiddi kr. 200,00 samkvæmt loforði og mismuninn greiddi undirritaður úr eigin vasa . Námskeiðið var starfrækt að Geirseyri í Vestmannaeyjum . Við , sem starfað höfum að þessu námskeiði , vonum , að það sé vísir af öðru meira . Slíkt námskeið þarf að starfrækja hér á hverju ári . Það þarf að efla og fullkomna eftir föngum og betur , en við höfðum tök á í þetta sinn . Við hljótum öll að sjá þörfina á því að stofnað sé hér til hliðstæðrar kennslu fyrir stúlkur . Feður hér hafa ekki efni á að kosta dætur sínar til húsmæðranáms í önnur héruð . ( Þetta var á aumustu kreppuárunum ) ! Þær verða því að hefja móður - og húsmóðurstarfið , svo vandasamt og afleiðingaríkt sem það getur verið , án annars undirbúnings en þess , sem stúlkur fá á heimilum sínum eða í vist . Ég veit , að sumar mæður eru því vaxnar að kenna dætrum sínum nauðsynlegan undirbúning húsmóðurstarfsins , en hvergi nærri allar , sem ekki er von til , eins og að þeim var hlynnt mörgum hverjum á æskuárunum . Ég leyfi mér að skora á háttvirta bæjarstjórn að veita fé á næstu fjárhagsáætlun til að stofna vísi að húsmæðraskóla hér á næsta hausti . Ég leyfi mér jafnframt að skora á háttvirtan þingmann kjördæmisins , hr. Jóhann Þ. Jósefsson , og uppbótarþingmann þess , hr. Ísleif Högnason , að beita sér fyrir því á næsta þingi , að ríkið leggi fram fé til stofnunar húsmæðraskóla í Vestmannaeyjakaupstað . Ánægjulegt væri , ef þeir vildu vinna saman að þvi framfara - og menningarmáli . Ég vil að lokum þakka öllum þeim , sem lagt hafa þessu áhugamáli okkar matsveinanámskeiðinu , stuðning sinn og sýnt því réttan skilning . Er þar fyrst að nefna stjórn Útvegsbændafélags Vestmannaeyja , skólanefnd , bæjarstjórn ( og þá alveg sérstaklega Ólaf Auðunsson , bæjarfulltrúa ) o.fl. - Ég þakka matreiðslukennaranum góðan vilja og mikinn áhuga og nemendunum skyldurækni , áhuga og prúðmennsku . Síðast en ekki sízt þakka ég samstarfsmanni mínum , Jónasi Jónssyni framkvæmdastjóra , sem með ráðum og dáð studdi að undirbúningnum og starfinu . ( Sjá Víði , 47. tbl. , 18. des. 1937 ) .